
			Nå vet jeg hvem jeg er. Før det som skjedde, var jeg aldri helt sikker.

			Jeg vet også hva som skjedde, og hvorfor. Jeg vet hvem som forårsaket det, og at det ikke hadde behøvd å ende på denne måten.

			Det var aldri meningen at noen skulle dø. Det var bare en konsekvens av alt det andre. Alt som ikke var planlagt, men som bare skjedde.

			Ingen kunne forstå det, for ingen kan helt og fullt kjenne et annet menneske. Man vet ikke hva andre gjør. Hvordan de lever sine liv. Jeg sørger også.

			Men hvilken rolle spiller det nå? Det som er gjort, er gjort.

			Ingen kommer til å lese dette, så jeg vet ikke engang hvorfor jeg skriver det. Jeg vil være i fred nå. La meg få være i fred. Snart er alt glemt.

			Men først kommer det til å bli spekulert. Fordi det er umulig å la være. Det er sånn det er. Men det fins bare en sannhet, og den vil aldri noen få vite.

		

	
		
			«La meg gå rett på sak», sa påtaleleder Casper Carlheim etter at Monica Eurell hadde satt seg til rette på kontoret sitt, og Casper hadde lukket døren etter dem. «Jeg vil flytte etterforsk­ningen av Wilda-saken fra Kalmar til Vimmerby. Det er tross alt der forbrytelsen ble begått. Og jeg vil at du tar over som etterforskningsleder. Blomberg får ikke til noe som helst. De har holdt på i to uker uten fnugg av resultat. Dessuten har du bedre lokalkunnskap. Kjenner folk her.»

			«Var det ikke det jeg sa helt fra begynnelsen?» sa Monica, og rev av papiret og tok en bit av sjokoladekjeksen.

			Casper begynte å gå fram og tilbake over gulvet. Den øverste jakkeknappen var kneppet over kulemagen, og det så ut som den kunne fyke av sted når som helst, tenkte Monica.

			«Du får hele gruppen til din disposisjon, vi flytter etterforskningsledelsen hit, og skulle du trenge flere folk, kan jeg overføre noen. Jeg kommer også til å hente inn litt bistand fra NOA. Vi må komme videre nå.»

			«Hva slags bistand dreier det seg om?»

			«Noen profilanalytikere. De var avgjørende for å finne den litauiske gjestearbeideren borte i Kinnekulle, han som drepte den stakkars lille jenta, og de kan kanskje hjelpe oss også.»

			Som kriminalinspektør ved det nyopprettede politidistriktet Polisregion Syd hadde Monica Eurell fått et stadig økende ansvar. Det var et ansvar hun verken hadde bedt om eller ønsket seg. Politiyrket ble en større belastning for hvert år som gikk. Hun burde ha sluttet etter Lisette, tenkte hun. Lillesøster Lisette, som aldri fikk noen rettferdighet, forsvunnet og aldri funnet. Var det derfor karrieren hadde gått så bra etter det som hendte? Hun kunne ikke finne den som tok Lisette, så derfor gjorde hun sitt ytterste for å finne alle andre gjerningspersoner. Til tross for den økende belastningen.

			Hun kikket bort på resultatrapporten på skrivebordet, som inneholdt statistikk over hennes år som kriminalinspektør. Den viste at oppklaringsprosenten i de sakene Monica hadde hatt ansvar for, nesten hadde doblet seg siden tjuefjorten, året da lillesøsteren forsvant. Hun hadde alltid den rapporten liggende framme, lett tilgjengelig, for å kunne minne seg selv om at hun ikke kastet bort livet sitt.

			«Men jeg vil at du konsentrerer deg om hovedsporet», fortsatte påtalelederen mens han gikk rundt i rommet.

			Monica tenkte på at det fortsatt var ubrukelige menn som bestemte, til tross for alt som hadde hendt gjennom metoo-­skandalene.

			«Husk at jeg har vært på ferie, og bare har blitt kontaktet i forbindelse med enkelte spørsmål om ditt og datt, det er først nå jeg begynner å danne meg et helhetsbilde», sa Monica og tok en neve drops fra en skål på bordet.

			«Jeg foreslår at du begynner med å snakke med jentas foreldre. De har vært gjennom fire avhør hittil, og samtlige avhørsledere har sittet igjen med den samme følelsen.»

			«Som er?»

			«At de skjuler noe.»

		

	
		
			Første dag på jobben. Jobben han hadde forberedt seg til et helt liv.

			Benjamin Krantz strakte på seg og gikk inn i politihuset gjennom glassdørene på Polhemsgatan. Hvem var han her? Uten ham? I to år hadde han vært den fåmælte svensken som helst ville sitte i FBIs underjordiske kontorbunker og bla i dokumenter. Benjamin likte det. I USA hadde de tatt ham på alvor. Der var man summen av sine kunnskaper. Det var man ikke i Sverige. Her dreide det seg om rekkefølge, køsystem, først inn, først ut og hvem man kjente eller ikke kjente.

			Susanne Edvardsdotter møtte ham ved resepsjonsdisken.

			«Velkommen hjem! Beklager at jeg ikke har fått ordnet med adgangskortet ditt ennå», sa hun. «Det kommer i løpet av neste uke.»

			De tok heisen opp, og til tross for at Benjamin var oppdratt til rollen, følte han seg ikke særlig velkommen. Tre års adferdsvitenskap, tre år med kriminologi, to års tidligere prosjektbasert ansettelse i politiet og to år på et skreddersydd opplæringsprogram hos FBI hadde ført fram til dette.

			«Her er plassen din, det er litt trangt her på avdelingen, som du vet», sa Susanne.

			«Hvorfor kan jeg ikke sitte der han satt?»

			«Det rommet er opptatt nå. Og det er kanskje litt upassende at det første du gjør, er å forlange å få det største kontoret. Men jeg lovet ...», sa Susanne, men avbrøt seg selv. «Glem det. Det er viktig at du holder deg litt i bakgrunnen, i hvert fall nå i begynnelsen. Du kan vel spise lunsj sammen med meg og Håkan til å begynne med.»

			«Jeg har med matpakke», sa Benjamin. «Og jeg jobber helst alene.»

			Vi er observatører, Benjamin. Vi observerer, betrakter.

			Samtidig kom Håkan, med de runde brillene, inn i rommet.

			«Håkan, du husker selvfølgelig Benjamin», sa Susanne.

			«Selvsagt, gutten til pappa», sa Håkan uten å se på ham. «Fra FBI til den grå hverdagen. Ikke like storslått, eller hva?»

			Susanne fortsatte.

			«I fjor bisto vi i tjueto forskjellige saker, og vi kan nok regne med noe liknende i år. Oppklaringsprosenten er kanskje ikke like høy som tidligere.»

			Benjamin kjente at det begynte å stikke i øynene, som det alltid gjorde når han var ute blant folk.

			«Vi har fått en forespørsel», sa Susanne. Det gjelder Wilda-­saken i Vimmerby. De trenger hjelp, og jeg har bestilt togbilletter til oss tre i morgen.»

			«Jeg antar at vi har gjort inntrykk på påtalelederen etter innsatsen vår i Kinnekulle», sa Håkan.

			«Det kan være. Men dette», sa Susanne samtidig som hun rakte Håkan og Benjamin hver sin papirbunke. «Det er noe spesielt med dette. For å være ærlig så likner det ikke på noe jeg har sett før.»

			Det ble stille en stund, alle leste. Benjamin merket hvordan den velkjente følelsen vokste i ham. Mysteriet, det skjulte, det usynlige, spørsmålene som måtte besvares.

			«For eksempel ble det funnet et tre sider langt brev med krav om løsepenger for den den kidnappede datteren, i huset der jenta ble funnet drept. Dødsårsaken er …»

			«Man begynner med hvorfor», sa Benjamin. Egentlig hadde han bare tenkt det, men ordene hadde likevel kommet ut gjennom munnen.

			«Unnskyld?» sa Håkan.

			«Man begynner med hvorfor», gjentok han og strakte seg litt.

			Hvis noe skal bli gjort, må man gjøre det selv.

			Håkan og Susanne snakket videre mens Benjamin tok opp mobilen og klikket fram hjemmesiden til en av kveldsavisene. Øverst lå bildet av den seks år gamle Wilda Axelsjö, og overskriften: POLITIET MISTENKER AT HUN BLE DREPT I SIN EGEN SENG.

		

	
		
			Monica Eurell bladde i etterforskningsmaterialet. Det var noe merkelig med denne saken, tenkte hun. En liten jente på seks år hadde blitt funnet drept i vinkjelleren i sitt eget hjem, på første juledag, og det hadde ligget et tre sider langt utpresningsbrev på kjøkkenet da foreldrene hennes sto opp om morgenen. Det var i alle fall det de hevdet.

			Foreldrene hadde ringt alarmsentralen tidlig om morgenen første juledag og meldt Wilda savnet, og hun ble ikke funnet før flere timer senere. Hun hadde blitt kvalt med en innretning bestående av en klar nylonsene og et avbrukket skaft fra en malerpensel, og slått i hodet med en stump gjenstand. Den som hadde skrevet brevet, forlangte en helt spesifikk pengesum, én komma tre millioner kroner, hvilket var nøyaktig det hennes far hadde fått i julebonus. Hadde noen forsøkt å kidnappe jenta, men ikke klart å få henne ut av huset? Men hvis det var noen utenfra, hvorfor fantes det ingen tydelige tegn på innbrudd? Og hvorfor hadde ikke foreldrene våknet?

			Den forrige etterforskningsgruppen hadde ikke klart å svare på et eneste av alle de ubesvarte spørsmålene i saken, og dyrebar tid hadde gått tapt. Wilda var heller ingen hvilken som helst anonym jentunge. Hundretusenvis fulgte hverdagen hennes på moren Camillas blogg og sosiale medier.

			Monica helte i seg den siste kaffeskvetten, satte seg i bilen og kjørte til huset utenfor Vimmerby der foreldre nå oppholdt seg. De hadde fått låne det av noen venner som oppholdt seg i utlandet.

			«Dere mistenker Lars og Camilla for dette? For å ha drept sin egen datter?»

			Advokaten til Lasse og Camilla Axelsjö møtte Monica da hun kom fram.

			«Vi mistenker alle», svarte Monica.

			Han ristet på hodet.

			«Her er dere i hvert fall på villspor», sa han. «Jeg har kjent Lars siden studietiden. Hele situasjonen er et mareritt. Vi har gitt dere alt dere har bedt om. Fingeravtrykk, skriftprøver og DNA-tester. Vi har vært gjennom en mengde avhør. Hvorfor fokuserer dere ikke på å finne den som gjorde det, i stedet for å trakassere oss?»

			«Du vet at vi bare gjør jobben vår», sa Monica samtidig som det hørtes stemmer utenfra, og Lars og Camilla Axelsjö kom inn i rommet. Lars Axelsjö hadde en kofte utenpå en ustrøket skjorte. Øyelokkene var tunge, og han så trøtt og sliten ut. Det syntes at han var femten år eldre enn sin kone. Camilla Axelsjö var usminket og hadde på seg en vid kåpe som skjulte resten av klærne, bortsett fra jeansene som stakk ut nederst på leggen.

			«Jeg heter Monica og er den nye etterforskningslederen», åpnet hun. «Jeg har lest alle de tidligere avhørene av dere, men vil likevel stille noen egne spørsmål. Jeg håper det er i orden?»

			Lars virket rolig og behersket. Camilla hadde derimot en konstant strøm av tårer rennende nedover kinnene. Hun satte seg ned og la ansiktet i hendene.

			«Hvordan traff dere hverandre?» spurte Monica etter at Lars hadde gitt et bekreftende nikk.

			«Via en felles bekjent, for snart ti år siden, vi giftet oss året etter.»

			«Og når flyttet dere hit til Vimmerby?»

			«Da Hugo, Wildas storebror, ble født. Det er ni år siden. Selskapet mitt hadde nettopp blitt børsnotert. Jeg hadde jobbet hardt, nesten natt og dag. Camilla ville at jeg skulle overlate mer av ansvaret til de andre eierne, at jeg skulle tilbringe mer tid med familien. Da Wilda ble født tre år senere, bestemte jeg meg for å trappe ned.»

			«Dere fikk barn sent i livet.»

			«Ja, jeg var nesten femogfemti da Hugo kom, Camilla var énogførti. Så kom Wilda like etterpå. Begge var velsignelser.»

			Lars Axelsjö kikket opp i taket, som om han tenkte tilbake. Hans kone hadde hittil ikke sagt noe, bare sittet sammensunket og grått stille.

			«Og det var da dere bygget huset?» spurte Monica.

			«Ja. Jeg er opprinnelig herfra, og har alltid tenkt at jeg skulle trekke meg tilbake hit når jeg stiftet familie.»

			«Men du ble likevel værende i selskapet?»

			«Ja, jeg fortsatte som ansvarlig for en del av forretningsdriften. Men jeg var tydelig overfor de andre eierne om at jeg bare skulle være til stede på kontoret et par dager i uken. Resten skulle jeg gjøre hjemmefra.»

			«Selskapet gjør det godt om dagen, har jeg skjønt.»

			Monica hadde lest den siste årsrapporten. Lars Axelsjös selskap hadde omsatt for nærmere en milliard, og alt tydet på at selskapet gikk mot et nytt rekordår.

			«Ja, og det har selvsagt bidratt til at det har blitt mer arbeid enn jeg hadde tenkt.»

			«Denne julebonusen du fikk nå i år, får du en sånn hvert år?»

			«Alle avdelingssjefer som jobber operativt i selskapet, har bonusordninger i kontrakten.»

			«Det vil altså si at når selskapet går godt, får avdelingssjefene en prosent av overskuddet?»

			«Sånn kan det sies. Jeg er både medeier og avdelingssjef, dermed mottar jeg også bonus. Medeiere som ikke deltar i den daglige driften, får kun aksjeutbytte.»

			«Så i år får du både lønn, bonus og aksjeutbytte? Et godt år?»

			«Rent økonomisk har det vært det mest framgangsrike året i min karriere.»

			«Og hva er det selskapet ditt driver med, mer konkret?»

			«Det er et alminnelig, ganske kjedelig it-selskap. Outsourcing», sa Lars. «Over to hundre ansatte.»

			«Tror du at selskapet til Lars har noe med det som skjedde med Wilda å gjøre?»

			Camilla hevet blikket for første gang. Øynene var røds­prengte.

			«Jeg vil gjerne at dere forteller i detalj hva som hendte kvelden i forveien, om morgenen da du, Camilla, fant brevet, og da du, Lars, til slutt fant Wilda.»

			Lars virket fortsatt klar da han oppsummerte de viktigste hendelsene. Camilla nikket samtykkende.

			«Vi hadde feiret julaften hos familien Cronstedt, venner av oss. Vi har gjort det et par år nå, har tenkt å la det bli en tradisjon. Tenkte å la det bli en tradisjon, i hvert fall. Det var en helt alminnelig julaften, vil jeg si. Donald Duck, sild, juletregang, presanger. Vi kjørte hjem derfra ved nitiden. Vi leverte noen julepresanger hos noen venner på veien.

			Ungene var trøtte, og Wilda sovnet i baksetet. Vi skulle fly til Skagen dagen etter. Søsteren min og mannen hennes har et hus der, og vi hadde planlagt å tilbringe romjulen sammen. Da vi kom hjem, bar jeg Wilda opp til rommet hennes og la henne. Hun sov hele tiden. Camilla sa god natt til Hugo. Jeg tok en innsovningstablett og gikk og la meg.»

			«Hvor lenge har du hatt et søvnproblem?»

			«I flere år, men det er periodisk. Noen ganger kan det gå et helt år uten problemer, andre ganger er det verre.»

			Lars trakk pusten dypt.

			«Morgenen etter hadde jeg akkurat våknet og kledd på meg på soverommet da jeg hørte Camilla rope. Jeg sprang ned til kjøkkenet, og der sto hun med dette brevet. Da vi ikke fant Wilda noe sted, ringte vi politiet.»

			«Så det var først da dere kom ned på kjøkkenet at dere skjønte at noe var galt?»

			«Jeg hadde akkurat våknet», sa Camilla hulkende. «Wilda var ikke på rommet sitt da jeg gikk dit for å vekke henne. Så fant jeg det … det der …»

			Hun brast i gråt igjen.

			«Brevet», fullførte Lars. «Deretter ropte hun på meg.»

			«Hva gjorde Hugo på dette tidspunktet?» spurte Monica.

			«Lå og sov. Han våknet ikke før senere», sa Camilla.

			«Men alt dette har vi jo fortalt flere ganger.»

			«Det går bra, kjære», sa Lars. «Det er sikkert sånn det bare må være.» Han kikket på Monica som nikket.

			«Fortsett», sa hun.

			«Ja, så ventet vi da, hele formiddagen, på at noen skulle ta kontakt. En kidnapper. Folk kom og gikk hele tiden. Politifolk, venner, naboer, presten. Det er ikke lett å holde styr på alle som var innom. Så ved tolvtiden var det en politibetjent som ba meg og Magnus, ja, Cronstedt, som vi hadde vært hos på julaften, om å gjennomsøke huset en gang til.»

			Akkurat dette fant Monica høyst merkverdig. Patruljen på stedet hadde altså ikke selv gjennomsøkt huset, bare stått og ventet. Døgenikter, tenkte hun.

			«Så vi begynte å lete igjen. Jeg gikk ned i kjelleren og … ja …»

			«Jeg skjønner at dette er vanskelig, Lars, men det er viktig at du forteller meg det.»

			«Hun lå der, inne i hjørnet. Vi hadde ikke sett inn der den første gangen vi lette. Jeg vet ikke hva jeg tenkte. Jeg rev av teipen før jeg sprang opp og la henne på gulvet i stuen. Og da skjønte vi jo at, ja, at hun ikke var i live.»

			«Du rev av teipen som satt over munnen og rundt håndleddene hennes?»

			«Ja. Rent instinktivt. Jeg trodde først at hun var i live.»

			Han kikket fortvilt på Monica.

			«Men det var hun ikke.»

		

	
		
			Monica dro opp den massive treporten til den lokale politistasjonen. Den hadde kilt seg fast, så hun måtte ta i med begge hender. Hun grublet over avhøret hun nettopp hadde foretatt. Var det med ofre eller gjerningspersoner?

			Ledelsen nede i Kalmar lot til å være splittet i synet på om dette var et planlagt drap eller ikke, uansett gikk en morder løs i byen. De hadde ikke noen klare retningslinjer, og det virket som om de hadde gitt den første etterforskningslederen, Blomberg, frie hender. Et ansvar han åpenbart ikke klarte å håndtere.

			Monica hadde for det meste holdt seg unna. Ville de ikke ha henne, ville hun ikke ha dem. Dessuten hadde hun hatt fri hele julen. I sine yngre dager hadde hun kastet seg over en sak som dette, men hun hadde ikke den drivkraften lenger. Nå dreide det seg om å gjøre jobben så godt som mulig, og deretter vie seg til det som betydde noe.

			Og nå var hun her. Hele etterforskningsgruppen skulle samles på stasjonen. Hun stilte seg ved kaffemaskinen og bladde i morgenavisen. Det var ikke en dag uten at Wilda-saken ble nevnt på en eller annen måte. Fortsatt var det for mye nyhetsverdi i saken til at mediene hadde sluppet historien om den seks år gamle jentas tragiske skjebne. Dagens bidrag var en kronikk fra en kulturskribent som sammenliknet Wilda med en sirkushest, som mot sin vilje hadde vært nødt til å stille opp på bilder og filmer i mamma Camillas sosiale medier. Og selv om det ikke sto i klartekst, hadde innlegget en underliggende tone av at drapet hadde skjedd innen familien, på grunn av en konflikt i forbindelse med eksponeringen. Alternativt at den hadde ført til at en psykopat hadde fått øynene opp for Wilda og drept henne.

			Påtaleleder Casper Carlheim kom opp på siden av henne.

			«Profilanalytikerne kommer i morgen», sa han og helte opp en kopp kaffe. «Det er ingen grunn til å vente enda lenger med å be om hjelp.»

			Han kikket på klokken.

			«Hva tror du om at jeg innleder, og så tar du over etterpå?» sa han.

			Monica viftet bare med hånden og gikk inn på det store møterommet der hele etterforskningsgruppen allerede var samlet. Vanligvis var politistasjonen i Vimmerby bare åpen på mandager og bemannet utelukkende av Monica og eventuelt en betjent, selv om alle politistasjoner var utstyrt for å kunne fungere som sambandssentral dersom en grov forbrytelse ble begått i distriktet. Monica forsøkte likevel å utføre det meste av jobben derfra når hun ikke var nødt til å befinne seg på politihuset i Kalmar sammen med resten av den lokale styrken. Den besto nå av fem personer hvis veier Monica hadde krysset ved flere tidligere anledninger. Cassandra Wedin, Ali Nouri, Jan-Ivar Johansson og Knoll og Tott. Politi­advokat Casper Carlheim hadde sagt at hun kunne få flere etterforskere om nødvendig.

			«Hør etter», begynte Casper. «Som dere vet, har vi ikke kommet særlig langt. Like etter at dette skjedde, fikk jeg ansvaret som påtaleleder, fordi alt tydet på at vi hadde to mistenkte som kunne pågripes. Men etter to uker har vi fortsatt ikke klart å finne tilstrekkelig bevis til å kunne pågripe dem. Derfor lar vi Monica overta som etterforskningsleder fra og med i dag.»

			Monica hadde ikke mye til overs for titler.

			Så lenge hun fikk jobbe i fred og samtidig fikk raske godkjennelser til det hun trengte, brydde hun seg ikke. Casper fortsatte.

			«Jeg vil at vi går gjennom hele saken for å gi Monica en innføring i hvor etterforskningen står. La oss begynne med brevet.»

			Selv om de befant seg på det største av de to møterommene, var det likevel trangt. Det ble vanligvis brukt som spiserom for betjenter med matpakke, og matlukten satt i veggene. Møblene var gamle, og det surret i lysarmaturene.

			«Begge foreldrene har avgitt flere skriftprøver», sa Cassandra Wedin mens hun satt og vippet på stolen. Cassandra var tydeligvis på hugget, men spørsmålet var om hun kunne bidra med noe. Hun hadde deltatt i etterforskningsgruppen i Kalmar fra begynnelsen.

			«Vi har latt to uavhengige ekspertgrupper i Stockholm sammenlikne dem med brevet. Begge utelukket faren, men de var mer usikre på moren. Ingen av dem kunne med sikkerhet si at hun ikke hadde skrevet det.»

			«Moren, altså», sa Casper. «Og hvis jeg har forstått det riktig, ble brevet skrevet på en notatblokk som tilhørte familien?»

			Det stemmer», sa Cassandra. «Blokken hadde befunnet seg i huset i lang tid, det samme gjelder kulepennen brevet er skrevet med. Det har også foreldrene bekreftet.»

			«Så brevet er skrevet inne i huset. Hva slags kidnapper er det som ikke har med seg et ferdigskrevet brev?» sa Casper. «Og hva vet vi om innholdet?»

			«Ja, det er veldig merkelig. Ekspertene i Stockholm sa at de aldri hadde sett noe liknende», sa Cassandra.

			Casper begynte å lete i den overfylte dokumentmappen sin og trakk fram en kopi av det tre sider lange brevet. Han holdt det opp framfor seg og begynte å lese høyt.

			TIL LARS. FØLG NØYE MED! VI ER EN SAMLING INDIVIDER SOM REPRESENTERER EN INTERNASJONAL OPPRØRSGRUPPE. VI RESPEKTERER DIN VIRKSOMHET MEN IKKE DET LANDET DEN TJENER. VI HAR DIN DATTER. HUN ER TRYGG OG USKADET OG HVIS DU VIL AT HUN SKAL OPPLEVE 2019 SÅ FØLGER DU VÅRE INSTRUKSJONER. TA UT 1,3 MILLIONER KRONER FRA DIN BANKKONTO I EN KOMBINASJON AV SEDLER. EN HALV MILLION SKAL VÆRE I TUSENLAPPER OG RESTEN I FEMHUNDRELAPPER. NÅR DU KOMMER HJEM LEGGER DU PENGENE I EN PLASTPOSE. JEG KOMMER TIL Å RINGE DEG MELLOM ÅTTE OG TI I MORGEN MED INSTRUKSJONER OM OVERLEVERINGEN. OVERLEVERINGEN KOMMER TIL Å BLI SLITSOM SÅ SØRG FOR Å VÆRE UTHVILT.

			«Det merkeligste med det hele er kanskje summen», sa Cassandra. «Selskapet til Lars Axelsjö hadde en omsetning på nærmere en milliard sist år. Hvorfor skulle en kidnapper bare be om en drøy million? Og hvorfor akkurat én komma tre?»

			«Fordi det var nøyaktig det Lars fikk i julebonus det året», sa Casper. «På neste side står det følgende.»

			DERSOM DU FORSØKER Å LURE OSS, SÅ DØR HUN. HVIS DU KONTAKTER POLITIET, SÅ DØR HUN. HVIS PENGENE ER MANIPULERT PÅ NOEN MÅTE, SÅ DØR HUN. IKKE UNDERVURDER OSS LARS. DRAP ER IKKE PROBLEMATISK FOR OSS. NÅ ER DET OPP TIL DEG LARS! G.R.O.

			Han la brevet på bordet framfor whiteboardtavlen.

			«Det er tydelig rettet mot faren. Verken Camilla eller Wilda nevnes ved navn», sa Cassandra.

			«Kanskje det er Camilla som forsøker å sende en slags beskjed til mannen sin», sa Casper.

			«Kanskje», svarte Cassandra. «Videre har vi dette med G.R.O. Vi har prøvd å finne ut av hva det kan stå for, men uten resultat. Det fins ingen organisasjon eller gruppe med den forkortelsen. Kun en lunsjrestaurant i Stockholm, men det er også det hele.

			«Greit», sa Casper. «Vi går ut fra at lunsjrestauranter ikke beskjeftiger seg med barnedrap. La oss legge brevet til side så lenge. Jeg vil at vi retter blikket mot spekulasjonene om en pedofiliring som har dukket opp i dagsavisene. Jeg fant ikke noe om dette i den foreløpige etterforskningsrapporten.»

			«Det er akkurat det det er, spekulasjoner, vi har ingen indikasjoner på noe sånt», sa Monica, som hadde full oversikt over dømte pedofile i området. At det skulle eksistere noen hemmelig gruppe, anså hun for lite sannsynlig.

			«Ta en kikk på det likevel. Det kan brått komme til en pågripelse, og da trenger vi flere ess i ermet.»

			«Ja vel», sa Monica, som nå bare ville gå inn på kontoret sitt og stenge døren. Det å få oversikt over denne smørja ville gå hundre ganger fortere hvis hun bare fikk gjøre det selv.

			«Greit. Hva viser obduksjonsrapporten?» spurte Casper.

			«Vi har dessverre ikke en klarlagt dødsårsak», sa Jan-Ivar Johansson, som omsider lot til å ha våknet. Monica hadde lenge ønsket at han skulle pensjonere seg, hun var lei av den konstante gammelmannsharkingen hans. Hun hadde flere ganger forsøkt å få ham overført til andre distrikter, men uten å lykkes. Han og hans kone trivdes tydeligvis utmerket i en gammel rønne de hadde arvet nede ved jernbanestasjonen.

			«Nei, hva kommer det av?» spurte Casper.

			«Ahemh. Obdusenten ville holde det åpent, da det ikke var mulig å avgjøre om dødsårsaken var kvelning eller stump vold mot hodet.» Jan-Ivar ble stille en stund. «Men jeg tror bare hun er en pyse.»

			«En pyse?» sa Casper.

			«Jeg har vært borti henne tidligere», sa Jan-Ivar. «Gir aldri noen klare svar. Kan være ditt, kan være datt. Ahemh. Hun er en sånn som alltid vil ha ryggen fri.»

			«Eller så er det faktisk ikke mulig å fastslå», sa Monica.

			«Amina er en dyktig rettsmedisiner, vi kan ikke tvinge henne til å komme med en konkret konklusjon», sa Casper.

			«Nei vel, jeg mener bare at hun er litt frynsete i kantene, hvis dere skjønner hva jeg mener», sa Jan-Ivar.

			Monica følte det var på høy tid at hun tok ordet. Hun reiste seg og så rett på påtalelederen, som satte seg ned.

			«Siden dette er min første dag som etterforskningsleder, vil jeg at vi tar en full gjennomgang av hele saken. La oss bare først ta det rent strukturelle. Cassandra, du fortsetter å ta deg av mediene. Ikke gi dem mer enn én oppdatering i døgnet. De er ikke fullt så pågående nå som da jeg var her for en uke siden», sa hun og nikket mot plenen der journalistene hadde stått tett. «Og lukk persiennene så vi kan drikke kaffen vår uten at de står og glaner inn. Som dere vet så fins det DNA fra flere personer på offerets kropp. Ikke bare på klærne hennes, men også i håret og på huden, i form av hårstrå, spytt og hudrester. Vi har identifisert ti DNA-profiler, der ni av dem kommer fra kjente personer som var til stede den morgenen Wilda ble funnet, og som alle hadde berøringskontakt med kroppen hennes. Den tiende er fra en ukjent mannsperson av nordeuropeisk opprinnelse. Men det er ikke et konkluderende DNA, vi vet altså ikke om det i det hele tatt har sammenheng med gjerningen. Vi fokuserer nå på å finne denne mannspersonen, men også på å fortsette samtalene med foreldrene. Dessuten er det en ting jeg har tenkt på, og det er at hvis det er en inntrenger som har utført drapet, så har vedkommende klart å komme seg inn relativt uhindret.»

			«Det er ingen tegn på innbrudd», sa Cassandra. «Men familien har selv sagt at de ikke pleide å låse dørene. Kanskje litt merkelig med tanke på at de er de rikeste her i Vimmerby, og at Wilda er kjendis. Morens blogg har nesten en kvart million besøkende i måneden, og hun har femti tusen følgere på Instagram.»

			«Hva handler bloggen om? Ligger det noe mistenkelig der?» spurte Monica.

			«Jeg gått gjennom den så langt tilbake som det lot seg gjøre, men jeg har ikke funnet noe utenom det vanlige. Det er en alminnelig livsstilsblogg der hun deler daglige gjøremål som baking, rengjøring, feriereiser og morsomme barnslige påfunn. Ser ut til å være det perfekte livet. Og Wilda er med i nesten alle innlegg.»

			«Mhm», mumlet Monica. «Jeg vil ha nye avhør av samtlige som var til stede den morgenen. Det må være noe vi har oversett.»

